b'\n_START_ARTICLE_\nViimsi valla lipp\n_START_PARAGRAPH_\nViimsi valla lipp on Harju maakonnas asuva Eesti haldus\xc3\xbcksuse Viimsi valla lipp._NEWLINE_Lipp on kinnitatud 21. juunil 1994._NEWLINE_Lipu autor on T\xc3\xb5nis Soop.\n_START_SECTION_\nLipu kirjeldus\n_START_PARAGRAPH_\nValla lipp on sinine ristk\xc3\xbclik, mille keskel valges raamistuses asub Viimsi valla vapi kujutis. Valla vapi sinise kilbi \xc3\xbclaservast l\xc3\xa4htuv allasuunatud V-kujuline teravik toetub lainel\xc3\xb5ikelisele vardale - k\xc3\xb5ik h\xc3\xb5bedased (lipul valged). Vapit\xc3\xbcvi on must. _NEWLINE_Lipu normaalm\xc3\xb5\xc3\xb5tmed on 100x160 cm ning laiuse ja pikkuse suhe 7,5:12.\n_START_SECTION_\nP\xc3\xb5hjendus\n_START_PARAGRAPH_\nLipu sinine v\xc3\xa4rv, mille keskel asub valla vapp, s\xc3\xbcmboliseerib merega \xc3\xbcmbritsetud Viimsi valda. Viimsi vapi v\xc3\xa4rvid must ja sinine vastavad riigilipu v\xc3\xa4rvidele. Vapil olev sinine t\xc3\xa4hendab nagu ka lipul - merd. H\xc3\xb5bedane lainel\xc3\xb5ikeline joon s\xc3\xbcmboliseerib nii laineharju kui ka kaldale loksuvat vahust lainet - \xc3\xbchel pool meri, teisel pool maa. Valla vapi keskel on kujutatud V-kujulist noolt, mis \xc3\xbcheltpoolt viitab Viimsile, teisalt kujutab see laineharjal s\xc3\xb5itvat paati v\xc3\xb5i laeva v\xc3\xb5i ka randuva paadi nina.\n_START_SECTION_\nLipu kasutamise kord\n_START_PARAGRAPH_\nValla lippu kasutatakse valla ajaloolistel t\xc3\xa4htp\xc3\xa4evadel ja muudel olulistel s\xc3\xbcndmustel. Valla lippu kasutatakse k\xc3\xb5rvuti riigilipuga. Valla lipu heiskamise otsustab vallavalitsus. _NEWLINE_Valla lipu n\xc3\xa4idis asub vallakantseleis.'